Generalul Florian Coldea, acuzat de un nou denunțător că ar fi primit un milion de euro cash
- Iulia Moraru
- 30 mai 2024, 22:13
Un nou denunț a fost înregistrat la DNA împotriva generalului Florian Coldea, după ce a fost acuzat de trafic de influență de omul de afaceri Cătălin Hideg.
Potrivit informațiilor, noile acuzații susțin că fostul șef adjunct al SRI ar fi primit un milion de euro în numerar. Denunțul a fost înregistrat pe 30 mai, fiind făcut de Eugen Mihai Fisca, fostul cumnat al omului de afaceri Ovidiu Toma.
Nou denunț la DNA pe numele lui Florian Coldea
Ovidiu Toma a fost asociat în anchetele jurnalistice cu cercul de interese al lui Coldea. Denunțul cuprinde acuzații precum trafic de influență, șantaj, constituire de grup infracțional organizat, spălare de bani, evaziune fiscală și înșelăciune.
Subiectul se referă la o afacere importantă în valoare de câteva milioane de euro cu criptomonede, desfășurată de Ovidiu Toma și Bogdan Mărunțiș.
Acesta din urmă are o legătură strânsă cu Florian Coldea, deoarece fostul prim-adjunct al SRI este nașul fetei sale.
Potrivit datelor obținute de Lumea Justiției, denunțul detaliază modul în care Toma și Mărunțiș și-ar fi eliminat partenerii din compania de criptomonede, iar toate acestea ar fi fost realizate cu ajutorul lui Florian Coldea, denumit „boss-ul”, și a generalului Dumitru Cocoru.
Generalii SRI, acuzați că l-ar fi amenințat pe Eugen Mihai Fisca
Eugen Mihai Fisca susține că Bogdan Mărunțiș i-ar fi convocat pe ceilalți doi parteneri la o întâlnire la hotelul Marriott, unde s-au aflat și Florian Coldea și Dumitru Cocoru.
După discuțiile purtate, însoțite de amenințări din partea generalilor SRI, susține denunțătorul, cei doi asociați ai lui Marunțis și Toma ar fi consimțit să se retragă din afacere fără a solicita nicio compensație, deși investiseră sume de bani.
Mai mult, denunțătorul Eugen Mihai Fisca afirmă că generalul Florian Coldea s-ar fi implicat și în soluționarea unor dosare în care partenerii săi aveau interese.
Este menționat un caz în care se disputa o suprafață extinsă de teren în Bistrița, iar Florian Coldea ar fi primit un milion de euro în numerar de la Ovidiu Toma.
Conform informațiilor primite de la surse luju.ro, denunțătorul ar fi predat la DNA un dispozitiv de stocare care conține atât conversații, cât și înregistrări cu mesaje audio.